b'\n_START_ARTICLE_\nOve Kristian Sundberg\n_START_SECTION_\nOppvekst\n_START_PARAGRAPH_\nHans far, Arne Sundberg, var fisker og g\xc3\xa5rdbruker, senere anleggsarbeider og g\xc3\xa5rdbruker. Hans mor, Margit f. \xc3\x98stensen, var utdannet og sykepleier. _NEWLINE_Familien var engasjert i kristelig virksomhet, med s\xc3\xb8ndagsskole i hjemmet. I forbindelse med evakueringen av Finnmark i 1944 rammet tuberkulose familien og Sundberg fikk et \xc3\xa5rs avbrudd i skolegangen.\n_START_SECTION_\nUtdanning\n_START_PARAGRAPH_\nHan gikk p\xc3\xa5 Frikirkens folkeh\xc3\xb8yskole Fredtun ved Stavern 1948-1949 og p\xc3\xa5  Troms\xc3\xb8 offentlige l\xc3\xa6rerskole 1950-1954. P\xc3\xa5 l\xc3\xa6rerskolen fikk han undervisning p\xc3\xa5 orgel, piano og fiolin. Fra 1951 var Sundberg organist i Troms\xc3\xb8 metodistkirke og vikar i domkirken. _NEWLINE_Fra 1954 studerte han ved Musikkonservatoriet i Oslo. Blant l\xc3\xa6rerne fikk han Arild Sandvold og Rolf Karlsen p\xc3\xa5 orgel. Her tok han skolesangl\xc3\xa6rereksamen (1955), eksamen i stemmebruk og skj\xc3\xb8nnlesning (1955), kordirigenteksamen (1957), musikkl\xc3\xa6rereksamen for h\xc3\xb8yere skoler (1957), h\xc3\xb8yere organisteksamen (1957), h\xc3\xb8yere sangpedagogisk eksamen (1961), teoril\xc3\xa6rereksamen; hovedfag musikhistorie og forml\xc3\xa6re, 1. avdeling (1961). I 1959 tok han examen artium (latin) som privatist ved Oslo katedralskole, og forberedende pr\xc3\xb8ve i filosofi ved Universitetet i Oslo (1960). I studietiden var han med i NRKs kammerkor og Musica Sacras liturgiske kor. Han var organist ved Gaustad sykehuskirke 1954-57, organist og korleder i Iladalen kirke 1956-1961, og ved Oppsal kirke 1961-1962. Han stiftet i 1959 kammerkoret Societas Cantorum som han ledet frem til \xc3\xa5rsskiftet 1961/1962. Koret gjorde en rekke innspillinger for NRK.\n_START_SECTION_\nDomorganist i Bod\xc3\xb8\n_START_PARAGRAPH_\nI 1962 tiltr\xc3\xa5dte Sundberg som domorganist i Bod\xc3\xb8, en stilling han hadde til 1974. Han var ogs\xc3\xa5 leder av Bod\xc3\xb8 Domkor som hadde v\xc3\xa6rt i funksjon helt siden Domkirken ble innviet i 1956. _NEWLINE_Fra primo mai til medio september holdt han daglige turistkonserter som var s\xc3\xa6rlig innrettet mot hurtigruteturistene. Det ble ogs\xc3\xa5 gitt konserter for s\xc3\xa5kalte \xc2\xabmidnattsolturister\xc2\xbb som kom med fly p\xc3\xa5 senkvelden og returnerte p\xc3\xa5 morgenen. I forbindelse med en konsert med egne verker under Festspillene i Nord-Norge i 1967 ble han tildelt Lofotpostens Kulturpris._NEWLINE_Sundberg planla og ledet S\xc3\xb8r-H\xc3\xa5logaland Bisped\xc3\xb8mmer\xc3\xa5ds organistkurser i Bod\xc3\xb8 1967-1970. Han var ogs\xc3\xa5 en av initiativtakerne til Kirkeakademiet i Bod\xc3\xb8 i 1967.\n_START_SECTION_\nL\xc3\xa6rer i Troms\xc3\xb8, Agder, Oslo, Trondheim\n_START_PARAGRAPH_\nI 1964 startet han i Folkeuniversitetets regi kurser til forberedende pr\xc3\xb8ve i filosofi (examen philosophicum). Kursene gikk over to semestre, og mesteparten av tiden foreleste han selv i alle tre disipliner (filosofiens historie, logikk og psykologi). Etter noen tid godkjente Universitetet i Oslo Bod\xc3\xb8 som eget eksamenssted. I 1968 ble Sundberg av UiO engasjert til \xc3\xa5 ha ansvaret for undervisningen i logikk og vitenskapelig metodel\xc3\xa6re ved universitetsundervisningen i Troms\xc3\xb8. I 1971-1972 var han universitetslektor i filosofi ved det nystartede Universitetet i Troms\xc3\xb8. I 1973 tok han magistergraden i filosofi som den f\xc3\xb8rste ved Universitetet i Troms\xc3\xb8. Avhandlingens tittel var HARMONIA: Synspunkter p\xc3\xa5 musikk, sjelsliv og kosmos hos pythagor\xc3\xa9erne og Platon._NEWLINE_I 1975-1976 var Sundberg rektor ved Agder musikkonservatorium i Kristiansand. Han var forskningsstipendiat (NAVF) i musikkfilosofi 1976-1979 og var tilknyttet Universitetet i Oslo 1979\xe2\x80\x931987, f\xc3\xb8rsteamanuensis fra 1983 ved Institutt for musikkvitenskap. Fra 1988 til 1994 var han professor i musikkvitenskap ved Universitetet i Trondheim. Han var professor II ved UiO 1994-1999._NEWLINE_Sundberg var medlem av redaksjonskomit\xc3\xa9en for Studia Musicologica Norvegica 1978-1987, de tre siste \xc3\xa5rene som redakt\xc3\xb8r. Han var ogs\xc3\xa5 i en periode preses i Norsk Musikkforskerlag.'